ไฟแนนเชียลไดเจสต์
ITD ปรับปรุงสร้างทางรถไฟ
21 ส.ค. 2554

ITD ปรับปรุงสร้างทางรถไฟ
บริษัท อิตาเลียนไทย ดีเวล๊อปเมนต์ (ITD) แจ้งว่า เมื่อวันที่ 10 มิ.ย. 2554 บริษัทได้ร่วมลงนามในสัญญาก่อสร้างกับการรถไฟแห่งประเทศไทย เพื่อดำเนินการก่อสร้างโครงการปรับปรุงทางรถไฟระยะที่ 5 สายตะวันออกเฉียงเหนือ ชุมทางแก่งคอยแก่งเสือเต้น สุรนารายณ์ชุมทางบัวใหญ่ และชุมทางถนนจิระชุมทางบัวใหญ่ มูลค่างาน 8,070 ล้านบาท ระยะเวลาก่อสร้าง 24 เดือน
PLUS ไม่กระทบเปลี่ยนหุ้นใหญ่ 
บริษัท พี พลัส พี (PLUS) แจ้งว่า โครงสร้างผู้ถือหุ้นของบริษัทภายหลังการปรับปรุงรายการการจำหน่ายไป ซึ่งหลักทรัพย์ของกลุ่มนายฉาย บุนนาค ตามแบบ 2462 เมื่อวันที่ 9 มิ.ย. 2554 คิดเป็น 8.91% ของสิทธิออกเสียงทั้งหมดของบริษัทและการได้มาซึ่งสินทรัพย์ของบริษัท เจนเนอรัล เอนจิเนียริ่ง (GEN) ตามแบบ 2462 เมื่อวันที่ 27 พ.ค. 2554 คิดเป็น 7.28% ของสิทธิออกเสียงทั้งหมด มีผลให้โครงสร้างผู้ถือหุ้นรายใหญ่เปลี่ยนแปลง 
การเปลี่ยนแปลงโครงสร้างผู้ถือหุ้นไม่มีผลกระทบต่อการดำเนินกิจการของบริษัท ส่วนข่าวที่ผู้ถือหุ้นใหญ่ขายหุ้นให้กับกองทุนต่างชาติที่ชำนาญด้านธุรกิจมีเดียนั้นยังไม่ทราบข้อมูล 
กลต.เพิกถอนผู้สอบบัญชี
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพิกถอนการให้ความเห็นชอบนายสมชาย คุรุจิตโกศล เป็นผู้สอบบัญชีในตลาดทุนและไม่รับพิจารณาคำขอความเห็นชอบเป็นระยะเวลา 2 ปีนับตั้งแต่วันที่ 16 มิ.ย. 2554 หลังตรวจพบการปฏิบัติงานสอบบัญชีบกพร่องอย่างร้ายแรงและไม่เป็นไปตามมาตรฐานการสอบบัญชีในฐานะผู้สอบบัญชีสำหรับงบการเงินงวดประจำปี 2551 และงวดไตรมาสแรก ปี 2552 ของบริษัท ยานภัณฑ์ (YNP)
RATCH เซ็นโครงการ
บริษัท ผลิตไฟฟ้าราชบุรีโฮลดิ้ง (RATCH) แจ้งว่า เมื่อวันที่ 15 มิ.ย. 2554 บริษัทและผู้ร่วมพัฒนาโครงการ ได้แก่ SK Engineering &amp; Construction Company Limited 26% Korea Western Power Company Limited 25% และรัฐบาล สปป.ลาว ได้ลงนามในสัญญาระหว่างผู้ถือหุ้นเพื่อพัฒนาโครงการโรงไฟฟ้าพลังน้ำเซเปียนเซน้ำน้อย ในสาธารณรัฐประชาธิปไตยประชาชนลาวเรียบร้อยแล้วทั้งนี้ โครงการดังกล่าวเป็นการร่วมทุนระหว่างบริษัท ผลิตไฟฟ้าราชบุรีโฮลดิ้ง 25% SK Engineering &amp; Construction Company Limited 26% Korea Western Power Company Limited 25% และรัฐบาล สปป. ลาว 24% ตั้งอยู่ในแขวงอัตตะปือและแขวงจำปาสัก สาธารณรัฐประชาธิปไตยประชาชนลาว กำลังการผลิตติดตั้งประมาณ 390 เมกะวัตต์ มีกำหนดการเดินเครื่องเชิงพาณิชย์ในปี 2561